Kommissionens forordning (EF) nr. 2056/2001

af 19. oktober 2001

om yderligere tekniske foranstaltninger til genopbygning af torskebestandene i Nordsøen og vest for Skotland

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 850/98 af 30. marts 1998 om bevarelse af fiskeressourcerne gennem tekniske foranstaltninger til beskyttelse af unge marine organismer(1), senest ændret ved forordning (EF) nr. 973/2001(2), særlig artikel 45, stk. 1, og

ud fra følgende betragtninger:

(1) I november 2000 anførte Det Internationale Havundersøgelsesråd, at torskebestanden i Nordsøen (ICES-underområde IV og ICES-afsnit IIa) og torskebestanden i farvandene vest for Skotland (ICES-underområde VI og ICES-afsnit Vb) er i alvorlig fare for at uddø.

(2) På rådsmødet den 14. og 15. december 2000 fandt Kommissionen og Rådet, at det var nødvendigt hurtigt at udarbejde en genopbygningsplan for disse torskebestande.

(3) Umiddelbart kræves det, at fangsterne af ungtorsk reduceres ved fastsættelse af:

- en generel forøgelse af maskestørrelsen i trukne redskaber og faststående redskaber, der anvendes til fangst af torsk, hvilket kræver en fravigelse af de betingelser, der i bilag I og VI til forordning (EF) nr. 850/98 er fastsat for maskestørrelser i trukne redskaber, og

- yderligere betingelser, der sikrer, at fangsterne af ungtorsk med trukne redskaber med en maskestørrelse på under 120 mm reduceres.

(4) Mange af de foranstaltninger, der forudses i Nordsøen, er også relevante i forbindelse med genopbygningen af torskebestanden i farvandene vest for Skotland og bør derfor også træffes i dette geografiske område, mens nogle foranstaltninger må være specifikke for farvandene vest for Skotland.

(5) Det er nødvendigt straks at fastsætte bestemmelser om disse forhold - inden der foretages en revision af forordning (EF) nr. 850/98 - så fiskeriindustrien får tilstrækkelig tid til at ændre sine fiskeredskaber.

(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fiskeri og Akvakultur -

UDSTEDT FØLGENDE FORORDNING:

Artikel 1

1. Denne forordning gælder for fiskerfartøjer, der fisker i EF-farvandene i ICES-underområde IV og VI og ICES-afsnit IIa og Vb.

2. Den gælder ikke for fiskerfartøjer, der fisker i den del af ICES-underområde VI, som afgrænses af lige linjer trukket mellem følgende geografiske koordinater:

56° 00' N 07° 30' V

56° 00' N 04° 00' V

55° 00' N 04° 00' V

55° 00' N 07° 30' V

56° 00' N 07° 30' V

3. I det område gælder betingelserne i artikel 2 og 3 i Rådets forordning (EF) nr. 2549/2000 af 17. november 2000 om yderligere tekniske foranstaltninger til genopbygning af torskebestanden i Det Irske Hav (ICES-afsnit VIIa)(3).

Artikel 2

I denne forordning forstås følgende ved:

1) "fangstpose": fangstpose i snæver forstand som defineret i bilaget til Kommissionens forordning (EØF) nr. 3440/84 af 6. december 1984 om fastgørelse af anordninger til trawl, snurrevod og lignende redskaber(4)

2) "forlængelsesstykke": forlængelsesstykke som defineret i bilaget til forordning (EØF) nr. 3440/84.

Artikel 3

Ved anvendelsen af denne forordning beregnes procentvise fangster om bord i henhold til artikel 5 i forordning (EF) nr. 850/98.

Artikel 4

Uanset artikel 4, stk. 4, og artikel 15, stk. 1, i forordning (EF) nr. 850/98 gælder følgende:

1) Fangsten om bord taget i ICES-underområde VI og/eller ICES-afsnit Vb med bundtrukne redskaber med en maskestørrelse på 70 til 79 mm skal bestå af mindst 30 % jomfruhummer og ikke over 5 % torsk.

2) Fangsten om bord taget med bundtrukne redskaber med en maskestørrelse på 80 til 109 mm i ICES-afsnit IIa eller den del af ICES-underområde IV, som ligger nord for lige linjer trukket mellem følgende geografiske koordinater:

et punkt på Det Forenede Kongeriges østkyst ved 55° 00' N

55° 00' N 05° 00' Ø

56° 00' N 05° 00' Ø

et punkt på Danmarks vestkyst ved 56° 00' N

skal bestå af mindst 30 % jomfruhummer.

3) Fangsten om bord på fiskerfartøjer taget i ICES-underområde VI og/eller ICES-afsnit Vb med bundtrukne redskaber med en maskestørrelse på 100 til 109 mm skal bestå af:

- mindst 70 % af en blanding af kuller, kulmule, hvilling, havtaske, glashvar, skade, rokke, sej og jomfruhummer og ikke over 5 % torsk eller

- mindst 70 % af en blanding af målarterne på den længere liste over målarter for maskestørrelse 80 til 99 mm i bilag I til forordning (EF) nr. 850/98 og/eller lange, byrkelange, sej, pighaj, sort sabelfisk, orange savbug, skælbrosmeslægten og brosme og ikke over 5 % torsk.

4) Fangsten om bord på fiskerfartøjer taget med bundtrukne redskaber med en maskestørrelse på 110 til 119 mm skal bestå af:

- mindst 70 % sej og ikke over 3 % torsk eller

- for fangster om bord taget i ICES-underområde VI og/eller ICES-afsnit Vb mindst 70 % af en blanding af målarterne på den længere liste over målarter for maskestørrelse 80 til 99 mm i bilag I til forordning (EF) nr. 850/98 og/eller lange, byrkelange, sej, pighaj, sort sabelfisk, orange savbug, skælbrosmeslægten og brosme og ikke over 5 % torsk.

I 2002 kan fangsten om bord på fiskerfartøjer taget med bundtrukne redskaber med en maskestørrelse på 110 til 119 mm dog bestå af:

- mindst 50 % af en blanding af kuller, hvilling, rødspætte, tunge, rødtunge, skade, rokke og havtaske og højst 25 % torsk for fangster taget i ICES-underområde IV og/eller ICES-afsnit IIa eller

- mindst 50 % af en blanding af kuller, hvilling, glashvar, havtaske, skade, rokke, hellefisk, brosme, lange og sej og højst 25 % torsk for fangster taget i ICES-underområde VI og/eller ICES-afsnit Vb.

5) Det er forbudt at have om bord eller anvende bundtrukne redskaber eller redskaber med en maskestørrelse på 100 til 119 mm, medmindre

- hvert sådant redskab er udstyret med et kvadratmasket panel med en maskestørrelse på mindst 90 mm, og panelet er installeret i overensstemmelse med artikel 7, stk. 2 og 3, i forordning (EF) nr. 850/98 eller

- fangsten om bord består af mindst 70 % af en blanding af målarterne på den længere liste over målarter for maskestørrelse 80 til 99 mm i bilag I til forordning (EF) nr. 850/98 og/eller lange, byrkelange, sej, pighaj, sort sabelfisk, orange savbug, skælbrosmeslægten og brosme og ikke over 5 % torsk eller

- hvert sådant redskab er fastgjort og bortstuvet i overensstemmelse med bestemmelserne i artikel 20, stk. 1, i Rådets forordning (EØF) nr. 2847/93 af 12. oktober 1993 om indførelse af en kontrolordning under den fælles fiskeripolitik(5).

6) Medmindre andet er anført i nr. 1 til 5, må fangsterne af torsk om bord på fartøjer, der medfører bundtrukne redskaber med en maskestørrelse på 32 til 119 mm, ikke overstige 20 vægtprocent af den samlede fangst af marine organismer om bord.

7) Fangster om bord taget med bundtrukne redskaber med en maskestørrelse, som er lig med eller større end 120 mm, er undtaget fra bestemmelserne om procentsatser for målarter og ikke-målarter.

Artikel 5

1. Det er forbudt at anvende bundtrukne redskaber med:

i) individuelle firsidede masker, hvis maskestolper ikke er omtrent lige lange

ii) en fangstpose og et forlængelsesstykke, hvis strakte længde tilsammen overstiger 36 m i redskaber med en maskestørrelse, som er lig med eller større end 70 mm

iii) en fangstpose og et forlængelsesstykke, der er fremstillet af mere end et lag netmateriale, hvor de lineære dimensioner af den øvre halvdel eller det øverste lag ikke svarer til de lineære dimensioner af den nedre halvdel eller det nederste lag

iv) en fangstpose eller et forlængelsesstykke eller et kvadratmasket panel, som ikke udelukkende er fremstillet af én type netmateriale

v) en fangstpose, som er fastgjort på anden måde end ved indsyning i den del af nettet, der sidder foran den

vi) en fangstpose og/eller et forlængelsesstykke med en maskestørrelse, som er lig med eller større end 55 mm, der ikke er fremstillet af enkeltgarn, som ingen steder har en tykkelse på over 8 mm, eller af dobbeltgarn, som ingen steder har en tykkelse på over 5 mm.

2. Det er forbudt at anvende bundtrukne redskaber, bortset fra bomtrawl, med:

i) en maskestørrelse på 70 til 89 mm, hvis fangstpose noget sted, bortset fra sømforstærkninger og sammenføjninger, har mere end 120 masker

ii) en maskestørrelse på over 90 mm, hvis fangstpose noget sted, bortset fra sømforstærkninger og sammenføjninger, har mere end 100 masker

iii) en maskestørrelse på 70 til 99 mm, medmindre nettets øvre halvdel består af et panel af netmateriale, der er fastgjort direkte til nettets overtælle eller til højst tre rækker netmateriale med hvilken som helst maskestørrelse, som er fastgjort direkte til overtællen, strækker sig mod nettets bagende over mindst 15 masker og er fremstillet af diagonalmasket netmateriale uden nogen enkeltmaske med en maskestørrelse på under 140 mm

iv) en maskestørrelse på 70 til 99 mm, medmindre et kvadratmasket panel med en maskestørrelse på mindst 80 mm indgår i et sådant net i overensstemmelse med artikel 7, stk. 2 og 3, i forordning (EF) nr. 850/98.

Betingelserne i nr. iii) og iv) er ikke gældende, når fangsten om bord taget med et eller flere redskaber med en maskestørrelse på 80 til 99 mm består af:

- mindst 85 % kammusling eller

- mindst 40 % tunge og ikke over 5 % torsk.

3. Det er forbudt at medføre eller anvende bomtrawl med en maskestørrelse, som er lig med eller større end 80 mm, medmindre hele den øverste halvdel af den forreste del af et sådant net består af et panel uden nogen enkeltmaske med en maskestørrelse på under 180 mm, som er fastgjort:

- direkte til overtællen eller

- til højst tre rækker netmateriale med en hvilken som helst maskestørrelse, som er fastgjort direkte til overtællen.

Panelet skal strække sig mod nettets bagende over mindst det antal masker, der fremkommer ved, at:

i) bommens længde i meter divideres med 12

ii) resultatet i henhold til nr. i) multipliceres med 5400

iii) resultatet i henhold til nr. ii) divideres med maskestørrelsen i mm på den mindste maske i panelet

iv) decimaler eller andre brøkdele udelades i resultatet i henhold til nr. iii).

Artikel 6

1. Det er forbudt at anvende bomtrawl med en maskestørrelse på 32 til 119 mm i følgende geografiske områder:

- ICES-afsnit IIa og

- den del af ICES-underområde IV, som ligger nord for 56° 00' N

- ICES-afsnit Vb

- ICES-underområde VI nord for 56° 00' N.

2. Det er dog tilladt at anvende bomtrawl med en maskestørrelse på 100 til 119 mm i det område, der er afgrænset af Det Forenede Kongeriges østkyst mellem 55° 00' N og 56° 00' N og lige linjer trukket mellem følgende geografiske koordinater:

et punkt på Det Forenede Kongeriges østkyst ved 55° 00' N

55° 00' N 05° 00' Ø

56° 00' N 05° 00' Ø

et punkt på Det Forenede Kongeriges østkyst ved 56° 00' N

forudsat at fangsterne om bord taget i dette område med sådanne redskaber højst består af 5 % torsk.

3. I ICES-underområde IV og/eller ICES-afsnit IIa er det forbudt samtidig at have bomtrawl af mere end to af maskestørrelserne 32 til 99 mm, 100 til 119 mm og 120 mm eller derover om bord.

Artikel 7

Uanset artikel 11 i og bilag VI til forordning (EF) nr. 850/98 må fangsten af torsk om bord ikke overstige 30 vægtprocent af den samlede fangst af marine organismer om bord taget med faststående redskaber, medmindre disse redskabers maskestørrelse er lig med eller større end 140 mm.

Artikel 8

1. Det er forbudt at anvende bundtrukne redskaber med en maskestørrelse på 70 til 79 mm i ICES-underområde IV og/eller i ICES-afsnit IIa. I 2002 har EF-fartøjer og norske fartøjer dog tilladelse til at fiske i EF-farvande i ICES-underområde IV med andre bundtrukne redskaber end bomtrawl, i hvilke der indgår fangstposer, hvori ingen enkeltmaske har en maskestørrelse på under 70 mm, og som udelukkende er fremstillet af kvadratmasket netmateriale.

Fangsten om bord taget med sådanne trawl skal bestå af mindst 30 % jomfruhummer.

2. Forbuddet mod fiskeri med skovlbundtrawl, parbundtrawl og snurrevod i den nordlige del af ICES-underområde IV i henhold til artikel 30, stk. 3, i forordning (EF) nr. 850/98 er ikke gældende.

Artikel 9

Uanset artikel 7, stk. 5, i forordning (EF) nr. 850/98 har norske fartøjer dog tilladelse til at fiske efter rejer (Pandalus) i EF-farvande i ICES-underområde IV med bundtrukne redskaber med en maskestørrelse på 32 til 54 mm, hvori der er installeret sorteringsriste i overensstemmelse med norsk lovgivning.

Artikel 10

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Den anvendes fra den 1. januar 2002.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 19. oktober 2001.

På Kommissionens vegne

Franz Fischler

Medlem af Kommissionen

(1) EFT L 125 af 27.4.1998, s. 1.

(2) EFT L 137 af 19.5.2001, s. 1.

(3) EFT L 292 af 21.11.2000, s. 5.

(4) EFT L 318 af 7.12.1984, s. 23.

(5) EFT L 261 af 20.10.1993, s. 1.